Απόπειρα δολοφονίας του Ντόναλντ Τραμπ

Ο Ντόναλντ Τραμπ, ο 47ος πρόεδρος των Ηνωμένων Πολιτειών και μέλος του Ρεπουμπλικανικού Κόμματος, σε απόπειρα δολοφονίας του, πυροβολήθηκε στο δεξί αυτί, στις 13 Ιουλίου 2024, κατά τη διάρκεια μιας εκλογικής εκστρατείας κοντά στο Μπάτλερ, στην Πενσυλβάνια.

Δράστης ήταν ο 20χρονος Τόμας Μάθιου Κρουκς από το Μπέθελ Παρκ, Πενσυλβάνια. Το προσωπικό ασφαλείας και οι αυτόπτες μάρτυρες δήλωσαν ότι ο Κρουκς βρισκόταν σε μια στέγη έξω από τον χώρο συγκέντρωσης και χρησιμοποίησε ένα ημιαυτόματο τουφέκι τύπου AR-15 για να πυροβολήσει οκτώ φορές, πριν πέσει νεκρός από έναν ελεύθερο σκοπευτή της Ομάδας Αντεπίθεσης των Μυστικών Υπηρεσιών.

Αφού πυροβολήθηκε, ο Τραμπ έσκυψε στο έδαφος και γρήγορα περικυκλώθηκε από προσωπικό της Μυστικής Υπηρεσίας. Στη συνέχεια, σηκώθηκε όρθιος αιμορραγώντας από το δεξί του αυτί, ανασηκώνοντας επανειλημμένα τη γροθιά του στον αέρα και φωνάζοντας 3 φορές προς το πλήθος «Fight!» («Αγωνιστείτε!») και λαμβάνοντας επευφημίες από το πλήθος που κραύγαζε συνέχεια «USA!» («ΗΠΑ!») ως απάντηση, πριν η Μυστική Υπηρεσία τον οδηγήσει εσπευσμένα σε ένα όχημα. Ο Τραμπ στη συνέχεια εστάλη στο νοσοκομείο και πήρε εξιτήριο σε σταθερή κατάσταση, αναχωρώντας με αεροπλάνο για το Νιου Τζέρσεϊ. Ένας παρευρισκόμενος στη συγκέντρωση σκοτώθηκε, ενώ δύο άλλοι συμμετέχοντες τραυματίστηκαν σοβαρά.

Είναι η πρώτη φορά που ένας πρώην ή νυν Πρόεδρος των ΗΠΑ τραυματίστηκε σε απόπειρα δολοφονίας από τότε που ο Πρόεδρος Ροναλντ Ρήγκαν, πυροβολήθηκε στις 30 Μαρτίου 1981, και η πρώτη φορά για έναν υποψήφιο πρόεδρο, από την απόπειρα δολοφονίας του Τζορτζ Γουάλας, το 1972.

## Υπόβαθρο
Ο πρώην πρόεδρος Ντόναλντ Τραμπ είναι ο αναμενόμενος Ρεπουμπλικάνος υποψήφιος για τις Προεδρικές εκλογές των Ηνωμένων Πολιτειών του 2024.

Στις 5 Ιουλίου 2024, ανακοινώθηκε ότι ο Τραμπ θα πραγματοποιήσει πολιτική συγκέντρωση στο *Butler Farm Show Grounds* μεταξύ  *Connoquenessing* και *Meridian* κοντά στο Μπάτλερ, Πενσυλβάνια, στις 13 του μηνός. Η συγκέντρωση διεξήχθη ως μέρος της  προεδρικής εκστρατείας του Τραμπ για τις εκλογές προκειμένου να αυξηθούν οι ψηφοφόροι του στην Πενσυλβάνια. Ο βουλευτής των ΗΠΑ, Μάικ Κέλι είπε ότι προσπάθησε να επικοινωνήσει με την εκστρατεία του Τραμπ για τη διεξαγωγή της συγκέντρωσης σε μια περιοχή που μπορεί να συγκεντρώσει ένα μεγαλύτερο πλήθος από το *Butler Farm Show Grounds*. Ισχυρίστηκε ότι του απάντησαν λέγοντας, " εκτιμούμε τη συμβολή σας, αλλά έχουμε ήδη αποφασίσει." Οι πυροβολισμοί έγιναν δύο μέρες πριν την προγραμματισμένη έναρξη του Εθνική Συνέλευση του Ρεπουμπλικανικού Κόμματος για το 2024.

## Πυροβολισμός
μικρογραφία|274x274εσ|Ένα χαρτοδιάγραμμα που απεικονίζει τις, κατά προσέγγιση, θέσεις του Τόμας Μάθιου Κρουκς (κόκκινο), του Ντόναλντ Τραμπ (μαύρο) και του Ομάδας Αντεπίθεσης της Μυστικής Υπηρεσίας (μπλε)

Ο Τραμπ δέχθηκε τον πυροβολισμό γύρω στις 6:11 μ.μ. ΑΖΩ κατά τη διάρκεια της συγκέντρωσής του. Έξι λεπτά αφότου είχε ξεκινήσει την ομιλία του ο Τραμπ, Ο Τόμας Μάθιου Κρουκς πυροβόλησε οκτώ φορές με ένα τουφέκι τύπου AR-15. Ο Κρουκς δεν υποβλήθηκε σε έλεγχο ασφαλείας καθώς βρισκόταν έξω από την περίμετρο ασφαλείας της συγκέντρωσης. Είχε ανέβει στην οροφή ενός υπόστεγου, 61 ως 122 μέτρα βόρεια του Τραμπ. Αναφορές έδειξαν ότι ένας αυτόπτης μάρτυρας παρατήρησε έναν άνδρα να κρατάει όπλο σε μία οροφή και ενημέρωσε την αστυνομία λίγα λεπτά πριν από τους πυροβολισμούς. Ένας αστυνομικός της τοπικής αστυνομίας σκαρφάλωσε στην οροφή, συνοδευόμενος από έναν ακόμη αστυνομικό και ήρθε αντιμέτωπος με τον Κρουκς. Ο Κρουκς αντιλήφθηκε τον αστυνομικό όταν τα χέρια του κρεμάστηκαν στην άκρη της οροφής και στόχευσε το όπλο του προς εκείνον, αναγκάζοντάς τον να υποχωρήσει. Ο δράστης αμέσως μετά το συμβάν άρχισε να πυροβολεί, ενώ λίγο αργότερα σκοτώθηκε από έναν ελεύθερο σκοπευτή της Μυστικής Υπηρεσίας.

Μια σφαίρα χτύπησε τον Τραμπ στο πάνω μέρος του δεξιού του αυτιού και εκείνος τότε έσκυψε. Πράκτορες της Μυστικής Υπηρεσίας όρμησαν προς τον Τραμπ και τον προστάτευσαν. Μετά από περίπου μισό λεπτό στο έδαφος, σηκώθηκε με αίμα στο αυτί και το πρόσωπό του και είπε στους πράκτορες της Μυστικής Υπηρεσίας ότι χρειαζόταν τα παπούτσια του. Ο Τραμπ τότε σήκωσε τη γροθιά του και ανασηκώνοντάς την στο πλήθος φώναξε "Αγωνισθείτε! Αγωνισθείτε! Αγωνισθείτε!" λαμβάνοντας διαρκείς επευφημίες "ΗΠΑ!" ως απάντηση από το πλήθος. Στη συνέχεια συνοδεύτηκε σε ένα όχημα, και μεταφέρθηκε σε ένα κοντινό νοσοκομείο. Τρεις παρευρισκόμενοι χτυπήθηκαν, αφήνοντας ένα νεκρό και δύο σοβαρά τραυματισμένους. Ένας από τους τραυματίες ήταν στις αριστερές κερκίδες που κάθονταν στο χώρο.

## Θύματα
Εκτός από τον Τραμπ, τρεις ακόμη παρευρισκόμενοι χτυπήθηκαν. Ένας εξ αυτών, ο 50χρονος Κόρι Κομπεράτορ σκοτώθηκε, ενώ οι άλλοι δύο τραυματίστηκαν σοβαρά. Σύμφωνα με με την οικογένεια και τον κυβερνήτης της Πενσυλβάνια Τζος Σαπίρο, ο Κομπεράτορ πέθανε καθώς προστάτευε τις κόρες του από του πυροβολισμούς.

Ένας αντιπρόσωπος των ΗΠΑ (βουλευτής), ο Ρόνι Τζάκσον αργότερα είπε στο Fox News ότι ήταν ο ανιψιός του που πυροβολήθηκε στο λαιμό.

## Δράστης
Στις 14 Ιουλίου, το Ομοσπονδιακό Γραφείο Ερευνών (FBI) αναγνώρισε τον δράστη ως τον 20χρονο **Τόμας Μάθιου Κρουκς**. Ο Κρουκς ήταν από το Μπέθελ Παρκ, Πενσυλβάνια, μια κοινότητα σε απόσταση μίας ώρας με το αυτοκίνητο από τον τόπο της απόπειρας. Ο Κρουκς φοίτησε στο *Bethel Park High School* και αποφοίτησε το 2022. Εκείνη τη χρονιά, έλαβε ένα βραβείο 500 δολαρίων από την *National Math and Science Initiative*.

Ο Κρουκς ήταν εγγεγραμμένος Ρεπουμπλικάνος, και είχε συνεισφέρει μια δωρεά ύψους 15 δολαρίων στις 20 Ιανουαρίου 2021 μέσω της πλατφόρμας δωρεάς του Δημοκρατικού Κόμματος, *ActBlue*.  Οι φωτογραφίες έδειξαν ότι ο δράστης φορούσε ένα πουκάμισο παρόμοιο με τα εμπορεύματα του *Demolition Ranch*, ένα δημοφιλές κανάλι στο YouTube σχετικό με όπλα.

Μέχρι στιγμής, δεν έχουν επιβεβαιωθεί τα κίνητρα της επίθεσης.

## Επακόλουθα
Ο Τραμπ μεταφέρθηκε αμέσως μετά τον πυροβολισμό στο νοσοκομείο *Butler Memorial* για εξετάσεις. Ένας εκπρόσωπος της Μυστικής Υπηρεσίας επιβεβαίωσε ότι ήταν ασφαλής.

Η αυτοκινητοπομπή του Τραμπ έφυγε από το νοσοκομείο γύρω στις 9:30 μ.μ. ΑΖΩ με προορισμό το Διεθνές Αεροδρόμιο του Πίτσμπουργκ. Ο Τραμπ προσγειώθηκε στο Διεθνές Αεροδρόμιο *Newark Liberty* στο Νιού Τζέρσι νωρίς στις 14 Ιουλίου και πέρασε τη νύχτα στο *Trump National Golf Club Bedminster*. Επιβεβαίωσε ότι θα μπορούσε να παραστεί στην Εθνική Συνέλευση των Ρεπουμπλικανών (RNC) στις 15 Ιουλίου. Λόγω των πυροβολισμών η ασφάλεια στον Πύργο Τραμπ και στο RNC ενισχύθηκε σημαντικά.

Η εκστρατεία του Τραμπ διοργάνωσε έναν έρανο GoFundMe για τους συμμετέχοντες της συγκέντρωσης που τραυματίστηκαν ή σκοτώθηκαν, συγκεντρώνοντας πάνω από 2 εκατομμύρια δολάρια έως τις 14 Ιουλίου.

### Η διάσημη φωτογραφία με την ανασηκωμένη γροθιά του Τραμπ
Ο φωτογράφος Έβαν Βούτσι του *[[Associated Press]]* απαθανάτισε εικόνες του Τραμπ γεμάτου αίματα στο πρόσωπο να υψώνει τη γροθιά του στον αέρα, περικυκλωμένος από μέλη της Μυστικής Υπηρεσίας, με μια αμερικανική σημαία στο βάθος. Οι φωτογραφίες διαδόθηκαν γρήγορα στα μέσα κοινωνικής δικτύωσης και στην τηλεόραση και κυκλοφόρησαν ευρέως από τους συμμάχους του Τραμπ, συμπεριλαμβανομένης της Εθνικής Ρεπουμπλικανικής Επιτροπής Γερουσιαστών, των μελών της οικογένειάς του και των Ρεπουμπλικανών Μελών του Κογκρέσου (Βουλευτών).

Ο Μπέντζαμιν Γουάλας-Γουέλς του *New Yorker* έγραψε για μια από τις ευρέως διαδεδομένες εικόνες: «Είναι ήδη η ανεξίτηλη εικόνα της εποχής μας, της πολιτικής κρίσης και των συγκρούσεων». Σημείωσε ότι «μερικά από τα στοιχεία στην εικόνα του Βούτσι είναι γνωστά από τα αμέτρητα άλλα του Τραμπ» και κατέληξε: «Είναι μια εικόνα που τον απαθανατίζει όπως θα ήθελε να τον δουν, τόσο τέλεια, στην πραγματικότητα, που μπορεί να διαρκέσει περισσότερο από όλα τα υπόλοιπα." Ο Τάιλερ Όστιν Χάρπερ του *The Atlantic* αποκάλεσε τη φωτογραφία του Βούτσι "πραγματικά θρυλική". Το *Business Insider* απηχούσε αυτά τα συναισθήματα, γράφοντας ότι είχε «γίνει η πιο εμβληματική εικόνα της επανεκλογής του μεταξύ των Ρεπουμπλικανών». Ο Φρέιζερ Νέλσον του *The Spectator* έγραψε ότι η εικόνα υπήρξε «το φωτορεπορτάζ στα καλύτερά του» και «μια τέλεια παραβολή για την εκστρατεία του Ντόναλντ Τραμπ». Ο Σον ΜακΡις των ''New York Times'' έγραψε ότι αποκάλυψε το ένστικτο του Τραμπ να διαχειρίζεται προσεκτικά την εικόνα του ακόμη και «εν μέσω του χάους». Το *Politico* έγραψε ότι ορισμένοι είχαν χρησιμοποιήσει τη φωτογραφία ως "μια ευκαιρία να διαφημίσουν θεωρίες συνωμοσίας και να πυροδοτήσουν πολιτικές εντάσεις".

## Αντιδράσεις
Πολιτικοί επιστήμονες, ιστορικοί και πολλοί Δημοκρατικοί και Ρεπουμπλικάνοι πολιτικοί παράγοντες επεσήμαναν τον πυροβολισμό ως συνέπεια της πολιτικής πόλωσης στις Ηνωμένες Πολιτείες. Αυτό οδήγησε σε ευρεία συμπαράσταση και ίσως συμπάθεια για τον Τραμπ στα μέσα κοινωνικής δικτύωσης και δημόσια πρόσωπα από όλο το πολιτικό φάσμα τόσο σε εγχώριο όσο και σε διεθνές επίπεδο προέτρεψαν τη μείωση των εντάσεων, καταδικάζοντας την απόπειρα δολοφονίας.

### Εγχώριες

#### Τραμπ
Αμέσως μετά το συμβάν, ο Τραμπ δημοσίευσε μια δήλωση στη δική του πλατφόρμα κοινωνικής δικτύωσης *Truth Social*, όπου αφηγείται την εμπειρία του, ευχαριστώντας το προσωπικό ασφαλείας και τη Μυστική Υπηρεσία και εκφράζοντας συλλυπητήρια στις οικογένειες των ανθρώπων που σκοτώθηκαν και τραυματίστηκαν:

Θέλω να ευχαριστήσω τη Μυστική Υπηρεσία των Ηνωμένων Πολιτειών, και όλες τις Αρχές Επιβολής του Νόμου, για την ταχεία ανταπόκρισή τους στους πυροβολισμούς που μόλις έλαβαν χώρα στο Μπάτλερ της Πενσυλβάνια. Σημαντικότερα, θέλω να εκφράσω τα συλλυπητήριά μου στην οικογένεια του ατόμου που σκοτώθηκε στην συγκέντρωση, καθώς και στην οικογένεια ενός άλλου ατόμου που τραυματίστηκε σοβαρά. Είναι απίστευτο ότι μια τέτοια πράξη μπορεί να γίνει στη χώρα μας. Προς το παρόν δεν έχει γίνει γνωστό τίποτα για τον δράστη, ο οποίος είναι πλέον νεκρός. Με πυροβόλησαν με μια σφαίρα που τρύπησε το πάνω μέρος του δεξιού μου αυτιού. Κατάλαβα αμέσως ότι κάτι δεν πήγαινε καλά, καθώς άκουσα έναν ήχο συριγμού, πυροβολισμούς και αμέσως ένιωσα τη σφαίρα να σκίζει το δέρμα μου. Υπήρχε μεγάλη αιμορραγία, οπότε κατάλαβα τι συνέβαινε. Ο ΘΕΟΣ ΝΑ ΕΥΛΟΓΕΙ ΤΗΝ ΑΜΕΡΙΚΗ!

- Ντόναλντ Τραμπ

#### Ομοσπονδιακοί αξιωματούχοι
μικρογραφία|Ο Πρόεδρος των ΗΠΑ Τζο Μπάιντεν κάνοντας δηλώσεις για την απόπειρα.

Μετά την απόπειρα, ο Πρόεδρος των Ηνωμένων Πολιτειών Τζο Μπάιντεν έκανε δηλώσεις χαρακτηρίζοντας τη βία ως «ασθενή... Δεν μπορούμε να είμαστε έτσι... Όλοι πρέπει να το καταδικάσουν», ενώ ξεχωριστά έδωσε μια δήλωση αναφέροντας πως ήταν «ευγνώμων που άκουσε» ότι ο Τραμπ ήταν ασφαλής. Ο Μπάιντεν μίλησε αργότερα με τον Τραμπ το βράδυ του συμβάντος.

#### Πολιτειακοί αξιωματούχοι
Ο κυβερνήτης της Πενσυλβάνιας, Τζος Σάπιρο, κατήγγειλε την πολιτική βία. Ο κυβερνήτης της Φλόριντας, Ρον Ντε Σάντις, που έλαβε μέρος στις προκριματικές εκλογές του Ρεπουμπλικανικού Κόμματος το 2024 εναντίον του Τραμπ, δήλωσε ότι αυτός και η σύζυγός του προσεύχονταν για τον Τραμπ.

#### Άλλοι
Ο πρώην Πρόεδρος των ΗΠΑ Τζορτζ Μπους ο νεότερος αποκάλεσε την απόπειρα "δόλια" και συνεχάρη τις μυστικές υπηρεσίες για την αντίδρασή τους. Οι πρώην Πρόεδροι Μπαράκ Ομπάμα και Μπιλ Κλίντον, και η πρώην Υπουργός Εξωτερικών και αντίπαλος του Τραμπ στην εκλογές του 2016 Χίλαρι Κλίντον, καταδίκασαν επίσης την επίθεση και ευχήθηκαν στον Τραμπ γρήγορη ανάρρωση.

### Διεθνείς
Πολλοί άλλοι, επίσης, πολιτικοί αρχηγοί καταδίκασαν τον πυροβολισμό, συμπεριλαμβανομένων των Χαβιέρ Μιλέι της Αργεντινής, Άντονι Αλμπανίζι της Αυστραλίας, Τζάστιν Τρυντό του Καναδά, Γκάμπριελ Μπόριτς της Χιλής, Ντάνιελ Νόμποα του Ισημερινού, Νάιμπ Μπουκέλε του Ελ Σαλβαδόρ, Όλαφ Σολτς της Γερμανίας, Εμανουέλ Μακρόν της Γαλλίας, Τζόρτζια Μελόνι της Ιταλίας, Ντόναλντ Τούσκ της Πολωνίας, Ντικ Σχοφ της Ολλανδίας, Βίκτορ Ορμπάν της Ουγγαρίας, Ναρέντρα Μόντι της Ινδίας, Μπέντζαμιν Νετανιάχου του Ισραήλ, Φούμιο Κισίντα της Ιαπωνίας, Άλμπιν Κούρτι του Κοσσυφοπεδίου, Μοχάμεντ Μουίζου των Μαλδιβών, Αντρές Μανουέλ Λόπεζ Ομπραδόρ του Μεξικού, Μπονγκμπόνγκ Μάρκος των Φιλιππινών, Γιουν Σουκ Γιολ της Νότιας Κορέας, Ρετζέπ Ταγίπ Ερντογάν της Τουρκίας, Βολοντίμιρ Ζελένσκι της Ουκρανίας, Κιρ Στάρμερ του Ηνωμένου Βασιλείου, και Κυριάκου Μητσοτάκη της Ελλάδας.

## Παραπομπές


## Εξωτερικοί σύνδεσμοι
* "Former President Donald Trump Campaigns in Butler, PA", July 13, 2024, C-SPAN
* Corey Comperatore (official obituary)

Κατηγορία:Προεδρία του Τζο Μπάιντεν
Κατηγορία:Ντόναλντ Τραμπ
Κατηγορία:Έγκλημα στις Ηνωμένες Πολιτείες
Κατηγορία:Απόπειρες δολοφονίας